Garcilaso de la Vega

Garcilaso de la Vega (cca 1501 – 14. oktobar 1536) bio je španski vojnik i pjesnik. 
Smatra se jednim od najvećih pjesnika španske knjževnosti. Tačan datum njegovog rođenja je nepoznat, ali prema procjenama nekih stručnjaka, rođen je u periodu između 1498. i 1503.

Biografija

Garcilaso je rođen u španskom gradu Toledo. Njegov otac, Pedro Suárez de Figueroa, bio je cijenjen na dvoru Katoličkih kraljeva. Majka mu se zvala Sancha de Guzmán. Garcilaso je imao šestero braće i sestara: Leanor, Pedro, Fernando, Francisco, Gonzalo, i Juana. Garcilaso nije bio prvorođeni sin, tako da, nakon očeve smrti, nije dobio prava (mayorazgo) na njegovo nasljeđe. Ipak, u toku svoje mladosti stekao je veliko obrazovanje, naučio se sporazumijevati na pet jezika (španski, grčki, latinski, italijanski i francuski), i naučio kako svirati citru, lutnju i harfu. Nakon školovanja, priključio se vojsci u nadi da će postati članom kraljevske garde. Nosio je titulu tjelesnog čuvara (contino) Karla V, cara Svetog Rimskog Carstva od 1520., a 1523. postao je članom Reda Sv. Santiaga.

Nekoliko žena je obilježilo život ovog pjesnika. S prvom ljubavnicom, Guiomar Carrillo, je imao izvanbračnog sina Lorenza. Sumnja se da je njegova druga ljubavnica bila Isabela Freire, prva dama kraljice Izabele Portugalske. Godine 1525., Garcilaso se oženio Elenom de Zúñiga, damom kraljeve najdraže sestre, Leonor. Živjeli su u Garcilasovom rodnom mjestu, Toledu, na jednom od porodičnih imanja. S njom je dobio još petero djece: Garcilaso, Íñigo de Zúñiga, Pedro de Guzmán, Sancha, i Francisco.

Garcilaso je učestvovao u brojnim bitkama i kampanjama koje je vodio Karlo V. Po dužnosti boravio je u Italiji, Njemačkoj, Tunisu i Francuskoj. 1532. godine prognan je na otok na Dunavu na kraći period, gdje je bio gost baruna Györgya Csesznekya. Posljednja bitka u kojoj je učestvovao odigrala se u Francuskoj. Cilj je bio osvojiti Marseille i ostvariti kontrolu nad Sredozemnim morem, no kraljeva vojska ga nije bila u stanju realizovati. Garcilaso de la Vega je umro 14. oktobra 1536. u Nici, u Francuskoj, 25 dana nakon što je zadobio povredu u bici kod Le Muya. Njegovo tijelo je prvobitno sahranjeno u crkvi Sv. Dominga u Nici, da bi dvije godine kasnije, po želji njegove supruge, tijelo bilo premješteno i sahranjeno u crkvi Sv. Pedra Martira u Toledu.

Književne reference
U romanu Gabriela Garcíe Márqueza, "O ljubavi i drugim nečistim silama", jedan od glavnih likova, otac Cayetano Delaura, je ljubitelj Garcilasa de la Vege i njegove poezije. U ovom romanu, čija se radnja odvija u 18. vijeku u Kolumbiji, Delaura je prisiljen da odustane od zvanja svećenika zbog svoje tragične ljubavi.

 Reference 

Kategorija:Španski pjesnici
Kategorija:Biografije, Toledo
Kategorija:Umrli 1536.
Kategorija:Rođeni 1501.